**depărtarea de tine**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

poartă uniformă SS

cizme din piele de suflet

și țeste de mort

cusute pe retină

lagărul acesta-i pustiu

sunt ultimul condamnat

din iubire

în celula strâmtă a minții

un soare murdar

cenușiu și necunoscut

sângerează iluzii

într-un ciob de gaură neagră

e atât de puțin loc aici

cât într-un un sicriu

așezat în picioare

iar visele mele

puține

se sufocă și ele

în propria durere

și mâine va începe undeva o zi

poate tu ai ajuns pe Camino

eu nu mai știu rostul timpului

dar voi cresta o linie-dor tăios

pe creierul tatuat cu numele tău

mi-am jurat să adorm puțin

între două morți

să-ți pot trimite

un ultim vis cu noi

într-o altă lume

depărtarea de tine

poartă uniformă SS

cineva ar trebui să îi spună

că războiul cu mine

s-a sfârșit înainte să-nceapă

ochii tăi ar putea mai apoi

să mă izbăvească